A Bizottság határozata
(1997. április 22.)
az emberi fogyasztásra szánt halászati termékek behozatalára feljogosított harmadik országok jegyzékének megállapításáról
(EGT vonatkozású szöveg)
(97/296/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 97/34/EK határozattal [1] módosított, az egyes állati eredetű termékek, halászati termékek és élő kéthéjú kagylók tagállamokba történő behozatalára feljogosított harmadik országbeli létesítmények átmeneti időszakra szóló, ideiglenes jegyzékei összeállításának feltételeiről szóló, 1995. június 22-i 95/408/EK tanácsi határozatra [2] és különösen annak 2. cikke (2) bekezdésére,
mivel a Bizottság rögzítette a halászati termékek behozatalának bizonyos harmadik országok esetében érvényes különleges feltételeit;
mivel a 95/328/EK bizottsági határozat [3] létrehozza a halászati termékek ilyen típusú határozattal még nem szabályozott harmadik országokból történő behozatalához szükséges szabványos egészségügyi bizonyítványt;
mivel a 97/20/EK bizottsági határozat [4] megállapítja azoknak a harmadik országoknak a jegyzékét, amelyekből a bármilyen formában emberi fogyasztásra szánt kagylók, tüskésbőrűek, zsákállatok és tengeri csigák behozatala engedélyezett;
mivel most szükséges kidolgozni azoknak a harmadik országoknak a jegyzékét, amelyek megfelelnek a 95/408/EK határozat 2. cikkének (2) bekezdésében említett egyenértékűségi feltételeknek, és amelyek emiatt képesek biztosítani, hogy a Közösségbe kivitt halászati termékek megfelelnek a halászati termékek termelésére és forgalomba hozatalára vonatkozó egészségügyi feltételek megállapításáról szóló 91/493/EGK tanácsi irányelv [5] által a fogyasztók egészségének védelme érdekében megállapított egészségügyi követelményeknek;
mivel ennek a jegyzéknek tartalmaznia kell az egy meghatározott határozatban már szereplő harmadik országokat és a 2. cikk (2) bekezdésében megállapított feltételeknek megfelelő harmadik országokat, amelyek esetében a 95/408/EK határozatban meghatározott eljárással összhangban a felhatalmazott létesítmények ideiglenes jegyzéke kidolgozható;
mivel a kereskedelem hagyományos rendszere bármilyen megbomlásának elkerülése érdekében a 91/493/EGK irányelv 11. cikkének (7) bekezdése egy korlátozott időszakban továbbra is alkalmazható a jegyzékben még nem szereplő harmadik országokból származó halászati termékek behozatala esetében;
mivel a harmadik országok e jegyzékét az állatok egészségének védelmére vagy a környezetvédelemre vonatkozó közösségi vagy nemzeti szabályok sérelme nélkül kell létrehozni;
mivel az e határozatban előírt intézkedések összhangban vannak az Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
Létrejön az egyes állati eredetű termékek, halászati termékek és élő kéthéjú kagylók tagállamokba történő behozatalára jogosult harmadik országbeli létesítmények átmeneti időszakra szóló, ideiglenes jegyzékei összeállításának feltételeiről szóló 95/408/EK határozat 2. cikkének (2) bekezdésében meghatározott feltételeknek megfelelő harmadik országok jegyzéke, amely a mellékletben található.
2. cikk
(1) Az állatok egészségének védelmére vagy a környezetvédelemre vonatkozó rendelkezések sérelme nélkül a tagállamok biztosítják, hogy emberi fogyasztásra szánt termékeket semmilyen formában ne hozzanak be a mellékletben található jegyzékben nem szereplő harmadik országokból.
(2) Az (1) bekezdés nem vonatkozik a 91/493/EGK irányelv 11. cikkének (6) bekezdésében meghatározott eljárással összhangban jóváhagyott létesítményből behozott halászati termékekre.
3. cikk
(1) A 2. cikk ellenére a tagállamok a 91/493/EGK irányelv 11. cikkének (7) bekezdésével összhangban 1998. július 1-jéig folytathatják az e határozat mellékletében található jegyzékben nem szereplő harmadik országokból származó halászati termékek behozatalát.
(2) A tagállamok gondoskodnak arról, hogy az (1) bekezdésben meghatározott feltételek szerint behozott halászati termékeket csak az importáló tagállam hazai piacán forgalmazzák, és hogy a származási országot jól láthatóan feltüntessék a címkén.
4. cikk
Ezt a határozatot 1997. július 1-jétől kell alkalmazni.
5. cikk
Ennek a határozatnak a tagállamok a címzettjei.
Kelt Brüsszelben, 1997. április 22-én.